Skjern-Videbæk-banen

Skjern-Videbæk-banen – eller bare Videbækbanen – var en dansk statsbane mellem Skjern og Videbæk 1920-55 (godstrafikken fortsatte til 1981).

Historie 
Allerede i 1870'erne drøftede man etableringen af jernbaner i Vestjylland, og i 1879 var en linjeføring fra Herning over Videbæk til Skjern på tale, men det blev i stedet til den mere direkte strækning over Kibæk og Troldhede i 1881. I 1901 dukkede et forslag om en jernbane mellem Herning og Skive op, og i oplægget til den store jernbanelov i 1908 enedes Folketinget om anlægget af en statsbane fra Skjern til Skive. Landstinget beskar anlægget til Skjern-Videbæk, dog med bemærkning om at banen senere kunne forlænges til Skive.

Anlægget af banen som en let, uindhegnet bane blev indledt i 1918. Videbæk Station blev placeret lidt uden for byen fordi man regnede med, at banen skulle forlænges til Skive. Forlængelsen blev først vedtaget 6. maj 1921, men aldrig gennemført. Ved lov af 20. maj 1933 blev dette projekt helt opgivet.

Strækningsdata 
 Åbnet 15. november 1920
 Længde: 19,5 km
 Sporvidde: 1.435 mm
 Skinnevægt: 32 kg/m
 Maks. hastighed: 45 km/t
 Persontrafik ophørt 2. oktober 1955
 Godstrafik ophørt 1. juni 1981

Standsningssteder 
 Skjern station (Sj) i km 0,0 – forbindelse med Den vestjyske længdebane og Skanderborg-Skjern-banen.
 Kongsholm station (Øo) i km 5,0. Ensomt beliggende.
 Sædding station (Æg) i km 9,2. Lå i Rækker Mølle, som delvis ligger i Sædding Sogn.
 Risdal trinbræt (Rdt) i km 12,8 havde 1920-22 sidespor, hvor der blev læsset brunkul, som tilførtes med en tipvognsbane.
 Herborg (Er) station i km 15,1.
 Videbæk trinbræt (Dæt) ved Gammel Kongevej blev anlagt i 1930, fordi stationen lå så langt fra bymidten.
 Videbæk station (Dæ) i km 19,5.

Bevarede stationsbygninger 
Alle stationsbygninger er bevaret.

Trafikken 
Trafikken på banen levede ikke op til forventningerne, og snart begyndte drøftelserne om banens fremtid. DSB's sidebaneudvalg foreslog, at man enten nedlagde persontrafikken og varetog godstrafikken med rangertraktor fra Skjern eller at man motoriserede persontrafikken, hvilket skete med de små motorvogne Litra Me.

Under 2. verdenskrig voksede banens trafik og der måtte atter indsættes damplokomotiver, men da krigen var ovre normaliseredes trafikken og Triangel-motorvognene vendte tilbage i form af Litra Mc og Litra Mf.

Nedlæggelsen 
Efter nedlæggelsen af persontrafikken i 1955 fortsatte godstrafikken. I Videbæk solgte man stationsbygningen og arealerne nord for hovedvejen, og der blev anlagt læssespor syd for hovedvejen. I 1970 fjernedes læssesporene i Kongsholm, Sædding og Herborg samt krydsningssporet i Sædding. Herefter havde kun Videbæk (og Skjern) læssespor, indtil godstrafikken helt ophørte i 1981.

I 1993 solgte DSB banen til kommunerne Skjern og Videbæk samt Ringkøbing Amt. Banen blev overdraget til Skjern-Videbæk Veteran Jernbane (VSVJ), som var stiftet 24. juli 1992. Den 22. december 1998 blev VSVJ lagt sammen med VestJysk Model-Jernbane til Videbæk-Skjern Veteran- og Modeljernbane (VSV&MJ). Foreningen købte i september 1999 stationsbygningen i Herborg for at bruge den som klubhus, hvor der kunne opbygges modeljernbane. Foreningen råder over køretøjer til vedligeholdelse af jernbanestrækningen og udlejer 15 skinnecykler, som den har i remise ved Herborg Station. Udlejningen varetages af Astrup Købmandshandel.

Strækninger hvor banetracéet er bevaret 
Banetracéet er bevaret og tilgængeligt på 16½ af banens 19½ km. Der ligger stadig skinner på 12½ km, hvor der kan køres med skinnecykler.

Eksterne kilder/henvisninger 

 Niels Jensen: Danske jernbaner 1847-1972. J.Fr. Clausens Forlag 1972 , s. 204 og 206
 Signalposten 1974/5 – s. 198-205
 Videbæk-Skjern Veteran- og Modeljernbane – om bl.a. strækningens historie og skinnecykeldriften
 T.Rithmester: Skjern - Videbæk  – flere billeder af de tidligere stationsbygninger

Se også 
 Vandring og cykling på nedlagte jernbaner i Danmark#Skjern-Videbæk
 Danske jernbaner

Nedlagte jernbanestrækninger i Danmark
Videbæk
Skjern